
	«Σαλιγκάρι και Φεγγάρι»

Ποιητική συλλογή για παιδιά

του Κυριάκου Χαραλαμπίδη
στο Σπίτι της Κύπρου

Την Τρίτη 2 Απριλίου 2019 πραγματοποιήθηκε στο Σπίτι της Κύπρου η παρουσίαση της ποιητικής συλλογής για παιδιά, «Σαλιγκάρι και Φεγγάρι», του Κυριάκου Χαραλαμπίδη, σε εικονογράφηση Μαριλένας Μελισσηνού, που κυκλοφορεί από τις Εκδόσεις Καλειδοσκόπιο.
«Ο Κυριάκος Χαραλαμπίδης απευθύνεται στα παιδιά με την ίδια σοβαρότητα που γράφει για τους ενήλικες, μαγεύοντάς τα. Προσπαθήσαμε να αναδείξουμε τον ποιητικό λόγο σχεδιάζοντας μια έκδοση υψηλής ποιότητας και αισθητικής που να ακολουθεί την παράδοση των ποιητικών συλλογών για ενήλικες» είπε η εκδότρια, κ. Αλέξα Αποστολάκη στον χαιρετισμό της.
Τον συντονισμό της εκδήλωσης ανέλαβε η κ. Φανή Τσιαμπούση, Συντονίστρια εκπαιδευτικού έργου υπογραμμίζοντας ότι «Τα παιδιά είναι σε θέση και να καταλάβουν και να νιώσουν την ποιητική δημιουργία αρκεί να μάθουν να την προσεγγίζουν ελεύθερα και να συνομιλούν μαζί της με το μυαλό και την καρδιά».
Για το βιβλίο μίλησαν η Ομότιμη Καθηγήτρια Ελληνικής Φιλολογίας του Εθνικού και Καποδιστριακού Πανεπιστημίου Αθηνών, Άννα Κατσίκη-Γκίβαλου και η συγγραφέας Παυλίνα Παμπούδη.  
Η κ. Γκίβαλου στην εισήγησή της σημείωσε ότι «Τα ποιήματα της συλλογής έχουν ρυθμό και μουσικότητα, συχνά εσωτερική αρμονία, αν και είναι γραμμένα κυρίως σε παραδοσιακό στίχο με ομοιοκαταληξία, που συντελεί στη ρυθμική ευχαρίστηση του μικρού παιδιού. Η συνύπαρξη παραδοσιακής και νεωτερικής ποίησης αποτελεί τη ‘λυδία λίθο’ για την προσέλκυση των μικρών αναγνωστών σε έναν ποιητικό λόγο που με οικείους σε αυτούς ρυθμούς τούς καθιστά κοινωνούς μιας ποίησης που διευρύνει τα όρια της δημιουργικής φαντασίας τους, της κοινωνικής ευαισθησίας και της αισθητικής τους τέρψης».
«Τα ποιήματα της συλλογής είναι φτιαγμένα με τη γνωστή ποιητική στόφα του Κυριάκου Χαραλαμπίδη» είπε η κ. Παυλίνα Παμπούδη και επισήμανε ότι «Ο πραγματικός ποιητής γράφει πάντα παίζοντας με τη λαχτάρα, τη σοβαρότητα και την αφοσίωση που δείχνει ένα παιδί στο παιγνίδι του. Ο ποιητής χρησιμοποιεί  τις λέξεις και τα κενά ανάμεσα στις λέξεις, σαν πολύχρωμο παιδικό ‘λέγκο’, ήχων, ρυθμών και αντιστίξεων για να οικοδομήσει ποίηση και να ψυχαγωγηθεί».

Ποιήματα διάβασαν οι μαθητές της Δ΄ τάξης του 15ου Δημοτικού Σχολείου Αθηνών και της Α΄ και Β΄ τάξης Δημ. Σχολείου Ζωγράφου με παράλληλη προβολή διαφανειών με ζωγραφιές από τη μαθήτρια Μελίτη Κουκουρλή. Οι μαθητές του 4ου Δημ. Σχολείου Μοσχάτου τραγούδησαν μελοποιημένα ποιήματα της συλλογής, με τη συνοδεία της μουσικού, Αικατερίνης Βανού, στο πιάνο, η οποία συνέθεσε τη μουσική και με σύγχρονη προβολή διαφανειών από το παιδικό εργαστήρι ποίησης.
Οι εκπαιδευτικοί Μαίρη Ρηγάτου, Φρόσω Φλέγκα, Σίσσυ Τσιφλίδου, Κωνσταντίνα Βεκιαροπούλου, Ιωάννα Κουνελή και Πόπη Τραϊφόρου σχεδίασαν και συντόνισαν τη συμμετοχή των μαθητών.

«Είναι ένα βιβλίο ωριμότητας υπό την έννοια ότι για να φτάσεις να γράψεις ποίηση για παιδιά πρέπει να είσαι ώριμος πια συγγραφέας» είπε ο Κυριάκος Χαραλαμπίδης στην αντιφώνησή του, ενώ διάβασε ποιήματα από τη συλλογή. 

